SET ภาคบ่ายลุ้นยืนแดนบวกต่อ แนวต้าน 1,518 จุด
SET ภาคบ่ายลุ้นยืนแดนบวกต่อ หลังมีแรงเก็งกำไรเข้ามาในกลุ่มรับเหมา และสื่อสาร ซึ่งน่าจะยังช่วยหนุนตลาดได้พร้อมให้แนวรับ 1,500 จุด ส่วนแนวต้าน 1,518 จุด
26 พ.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชียพลัส กรุ๊ป โฮลดิ้งส์ เปิดเผยถึงตลาดหุ้นไทยเช้านี้แกว่งแคบ และวอลุ่มเทรดเบาบาง แต่เริ่มมีสัญญาณที่ดีจากหุ้นกลุ่มรับเหมา และกลุ่มสื่อสารที่เริ่มนิ่งไม่ปรับตัวลงต่อจากวานนี้ โดยมองว่าวันนี้ตลาดน่าจะยืนในแดนบวกได้จากวานนี้ปรับตัวลงไปมาก และยังมีแรงเก็งกำไรเข้ามาบ้าง
ขณะที่ตัวเลขการส่งออกของไทยงวดเดือนเม.ย.ยังติดลบต่อเนื่อง โดยติดลบ 1.7% แต่ดีกว่าที่ตลาดคาดไว้ว่าจะติดลบราว 3.3% และมีความคาดหวังว่าการส่งออกจะเริ่มดีขึ้นในช่วงเดือนพ.ค.เนื่องจากเงินบาทอ่อนค่าลง
ส่วนตลาดหุ้นภูมิภาคเคลื่อนไหวทั้งในแดนบวกและลบ โดยตลาดเซี่ยงไฮ้ และตลาดฮั่งเส็งปรับตัวขึ้นแรง สำหรับปัจจัยนอกประเทศยังไม่มีประเด็นน่าสนใจ แนะให้ติดตามการชำระหนี้ของกรีซที่จะครบกำหนดอีกครั้งในเดือนหน้า และติดตามการประชุมธนาคารกลางสหรัฐ (FED) ในเดือนมิ.ย.ว่าจะมีการส่งสัญญาณการปรับขึ้นอัตราดอกเบี้ยเมื่อใด
แนวโน้มการลงทุนบ่ายนี้ คาดว่าตลาดหุ้นไทยคงจะยืนในแดนบวกได้แต่ไม่มาก พร้อมให้แนวรับ 1,500 จุด ส่วนแนวต้าน 1,518 จุด
 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
KBANK มูลค่าการซื้อขาย 784.10 ล้านบาท ปิดที่ 198.50 บาท ลดลง 1.00 บาท
TASCO มูลค่าการซื้อขาย 751.23 ล้านบาท ปิดที่ 17.60 บาท ราคาไม่เปลี่ยนแปลง
TRUE มูลค่าการซื้อขาย 734.17 ล้านบาท ปิดที่ 11.70 บาท ราคาไม่เปลี่ยนแปลง
KTB มูลค่าการซื้อขาย 616.60 ล้านบาท ปิดที่ 18.40 บาท เพิ่มขึ้น 0.10 บาท
PTT มูลค่าการซื้อขาย 482.67 ล้านบาท ปิดที่ 362.00 บาท เพิ่มขึ้น 1.00 บาท
 
 
ที่มา: สำนักข่าวอินโฟเควสท์